Dele van Pretoria tot dán sonder krag | Maroela Media
Inwoners van talle buurte in Pretoria-Oos sal na verwagting die naweek tot Sondag sonder elektrisiteit gelaat word ná 'n substasie Dinsdag deur 'n brand verwoes is.
Lindelo Mashiga, direkteur van mediaskakeling vir die Stad Tshwane, het gesê daar is nog meer herstelwerk wat aan die substasie gedoen moet word voor dit weer operasioneel kan wees.
"Die span het aanvanklik die omvang van die skade onderskat en gesê die herstel sal twee tot drie dae neem. Ons het sedertdien hersiening gedoen en het nou die beraamde hersteltyd tot op Sondag 15 Julie gestel."
Mashiga het gesê die verskillende tegniese spanne werk hard daaraan om die substasie tydelik te herstruktureer.
"Wanneer nuwe substasies in die toekoms gebou word, sal hulle op so 'n manier ontwerp word dat daar drie aparte kompartemente is wat met mure geskei word om te verseker dat die vuur in een kamer van die gebou gehou kan word, en nie die ander dele van die gebou affekteer nie," het Mashiga gesê.
Maroela Media het vroeër berig die brand by die substasie het Dinsdag omstreeks 10:00 ontstaan. Brandbestryders is onmiddellik na die toneel ontbied en die vlamme is net ná 12:00 geblus. Die Stad Tshwane het egter Dinsdagmiddag laat bevestig dat die substasie heeltemal in die brand verwoes is.
Volgens Mashiga word daar verdere ondersoeke gedoen om die presiese oorsaak van die brand te bepaal.
"Ons vra groot om verskoning vir ons kliënte vir die ongerief wat hulle ervaar."
Gebiede wat tans in donker gehul is, sluit in Wapadrand, Faerie Glen, Silver Lakes, Lombardy, Zwavelpoort, Tierpoort, Olympus en dele van Equestria.
Inwoners wat geaffekteer is, word gevra om kragonderbrekings per SMS aan te meld. SMS die woord "power" en jou rekeningnommer na 082 612 0333 of 44676.
Enigste hoop om die vernietiging van ons infrastruktuur en lewens te keer is om vir selfbeskikking te onderhandel. Ons het baie om op te staan, ons genereer winkomste en ons is talentvol, en ons het nog grond.
Ramaphosa sal sy vinger moet uit trek en sy dept van staatsekuriteit en inteligensie moet skoon kry van die Zumaliete. In die 80s sou hierdie mense wat verantwoordelik is vir die die oproer en skade lankal geinvil treer gewees het en opgesluit. So mnr President maak skoon jou dept van Nasionale inteligensie.
Ek stem saam met Chris. Hierdie opstande word deur iemand gereël. Dis te toevallig dat daar nou skielik so baie is. Zuma ondersteuners?
CR is presies wat Malema hom genome het, ruggraatloos… hy beteken niks nie…
Ek bly in Faerie Glen en dis werklik n gesukkel, maar ons kry baie boodskappe en foto's v Raadslid Ernst Botha om te se hoe vorder die mense en hoe hard hulle deur die koue nagte werk om die substasie klaar te kry. So darem weet n mens hulle werk regtig hard.